La Cooperativa Consum, amb seu a Silla, al País Valencià, ha deixat d’etiquetar els seus productes en català. La cooperativa passa a etiquetar únicament en castellà després de testar la decisió entre els seus socis-clients i amb la finalitat de millorar la llegibilitat dels seus productes. La decisió ha provocat crítiques a les xarxes socials, davant les quals Consum ha respost als comentaris assenyalant que es troba present a sis comunitats autònomes i que compta amb més de 700 supermercats i que com a cooperativa valenciana aposta des del seu inici pel plurilingüisme, tant en l’atenció al client com als seus suports, retolació, megafonia, papereria, correu electrònic i espais digitals.

Subscriu-te de franc a VIA Empresa i rebràs totes les nostres històries al teu correu i avantatges exclusius per a subscritpors

Estem presents a 6 comunitats, per tant, optem per etiquetar els productes en castellà però mantenim la resta de comunicacions amb els socis-clients en la seua llengua. — Consum (@Consum) 9 de febrero de 2018

Fonts de la cooperativa han manifestat que l'aposta pel català és "innegable" i han apel·lat a la "sensibilitat històrica" i "l'esforç" al llarg dels anys per la retolació bilingüe, considerant "injusta" la reacció de molts usuaris.

Les mateixes fonts han afegit que en la decisió, presa com a cooperativa, ha pesat el factor de la llegibilitat dels productes però també "la univocitat" a causa de les disparitats dialectals en els noms de productes a Catalunya i el País Valencià, que ha provocat que "es ferissin sensibilitats" entre alguns clients. Així i tot han indicat que la mesura és progressiva i que encara es poden trobar productes amb el doble etiquetatge.



A les crítiques a les xarxes socials s'han sumat alts càrrecs del govern valencià com el secretari autonòmic d'Ocupació Enric Nomdedéu, que ha repiulat crítiques i ha considerat que la decisió "subratlla la por de les represàlies en altres llocs per etiquetar, també, en valencià". Entitats com Acció Cultural del País Valencià o l'Associació cívica Tirant lo Blanc s'han sumat als comentaris negatius a les xarxes socials.

"Millorar la llegibilitat dels nostres productes"? Insinua @Consum que el valencià és una llengua de segona i poc "llegible"? Cal que torneu a etiquetar en valencià per respecte a la igualtat lingüística i al poble valencià https://t.co/8lralQhCPY — Acció Cultural PV (@AccioCulturalPV) 9 de febrer de 2018

La Cooperativa, nascuda l’any 1975, va tancar l’any 2016 amb una xarxa de 680 establiments, situats al País Valencià, Catalunya, Castella-la Manxa, Múrcia, Andalusia i Aragó. D’aquests, 436 comerços són propis i 244 són Charter. La cadena compta amb 421 supermercats al país valencià i 178 a Catalunya, la resta es reparteixen a Castella-la Manxa (37), Múrcia (33), Andalusia (13) i l'Aragó (4).

L’any 2016, Consum va facturar un total de 2.344 milions d’euros, un 10,5% més que l’exercici anterior, i va obtenir un benefici de 46,8 milions d’euros, un 20% més.